b"\n_START_ARTICLE_\nFernando Aramburu\n_START_SECTION_\nBiografia\n_START_PARAGRAPH_\nNascut a Sant Sebasti\xc3\xa0 el 1959, Fernando Aramburu es llicenci\xc3\xa0 en Filologia Hisp\xc3\xa0nica per la Universitat de Saragossa el 1982. A la seva ciutat, particip\xc3\xa0 en la fundaci\xc3\xb3 del Grupo CLOC de Arte y Desarte, que entre 1978 i 1981 edit\xc3\xa0 una revista i promogu\xc3\xa9 altres accions culturals al Pa\xc3\xads Basc, Navarra i Madrid, amb propostes surrealistes de tota mena, caracteritzades per una barreja particular de poesia, contracultura i sentit de l'humor.  _NEWLINE_Des de 1985 viu a Alemanya, on ha donat classes de llengua castellana a descendents d'emigrants espanyols, i tamb\xc3\xa9 es dedica a la traducci\xc3\xb3 de diversos autors alemanys. El 2009 abandon\xc3\xa0 la doc\xc3\xa8ncia per a dedicar-se en exclusiva a la creaci\xc3\xb3 liter\xc3\xa0ria. _NEWLINE_El 1996 public\xc3\xa0 Fuegos con lim\xc3\xb3n, novel\xc2\xb7la basada en les seves experi\xc3\xa8ncies juvenils amb el Grup CLOC. _NEWLINE_Aramburu guany\xc3\xa0 el Premi Tusquets de novel\xc2\xb7la el 2011 per A\xc3\xb1os lentos, i el Premi Francisco Umbral i el Premi de la Cr\xc3\xadtica de narrativa castellana, ambd\xc3\xb3s el 2017, per Patria, on retrata el conflicte personal entre les v\xc3\xadctimes i els botxins que conviuen a la societat basca. A la Diada de Sant Jordi del 2017, a Barcelona, aquesta darrera novel\xc2\xb7la result\xc3\xa0 ser el llibre m\xc3\xa9s venut en castell\xc3\xa0._NEWLINE_Els seus llibres han estat tradu\xc3\xafts a diversos idiomes. Escriu col\xc2\xb7laboracions sovint a la premsa espanyola.\n_START_SECTION_\nAdaptacions d'obres seves al cinema\n_START_PARAGRAPH_\nF\xc3\xa9lix Viscarret adapt\xc3\xa0 al cinema la seva novel\xc2\xb7la El trompetista del Utop\xc3\xada amb el t\xc3\xadtol Bajo las estrellas (2007). Aquesta pel\xc2\xb7l\xc3\xadcula guany\xc3\xa0 dos Premis Goya."